Il-Grupp Universitarju Għawdxi qal li jinsab imħasseb dwar il-possibbiltà ta’ żieda fin-noll tal-karozzi tal-linja. Il-GUG kienet qed tagħmel referenza għal rapporti li dehru fil-midja lbieraħ fejn ingħad li jista’ jkun hemm żidiet fin-nollijiet ladarba jibda jopera l-operatur il-ġdid. L-għaqda tal-istudenti Għawdxin qalet li hija mħassba dwar din il-possibbiltà mhux biss għall-istudenti Għawdxin li jużaw il-karozzi tal-linja, iżda wkoll għall-istudenti Maltin li jagħmlu użu minn dan is-servizz ta’ kuljum. Il-GUG sostniet li n-nollijiet tal-karozzi tal-linja għandhom jibqgħu kif inhuma peress li żieda fin-nollijiet tiskoraġixxi l-użu tat-trasport pubbliku.